Kegyelem nektek és békesség Istentől a mi Atyánktól és az Úr Jézus Krisztustól! Ámen

Zsid 2, 10-18 *10Mert az volt méltó Istenhez, akiért van a mindenség, és aki által van a mindenség, hogy őt, aki számtalan fiát vezeti dicsőségre, üdvösségük szerzőjét szenvedések által tegye tökéletessé. 11Mert a megszentelő és a megszenteltek mind ugyanattól származnak, ezért nem szégyelli őket testvéreinek nevezni, 12amikor így szól: „Hirdetem nevedet testvéreimnek, a gyülekezet körében dicsérlek téged.”
13És ismét: „Én őbenne reménykedem”, majd újra: „Íme, itt vagyok, én és a gyermekek, akiket Isten adott nekem.”
14Mivel pedig a gyermekek test és vér részesei, ő is hozzájuk hasonlóan részese lett ezeknek, hogy halála által megsemmisítse azt, akinek hatalma van a halálon, vagyis az ördögöt, 15és megszabadítsa azokat, akik a haláltól való félelem miatt egész életükben rabok voltak. 16Mert nyilván nem angyalokat karol fel, hanem Ábrahám utódait karolja fel. 17Ezért mindenben hasonlóvá kellett lennie a testvéreihez, hogy irgalmas és hű főpap legyen az Isten előtti szolgálatban, hogy engesztelést szerezzen a nép bűneiért. 18Mivel maga is kísértést szenvedett, segíteni tud azokon, akik kísértésbe esnek.*

Ünneplő Testvérek Krisztusban!

Canterbury Anselmus, középkori teológus gondolata volt: „A halál biztos, de órája bizonytalan.”. Ez pedig egyfajta bizonytalanságra ad okot az emberek körében, ami persze nem feltétlenül baj, hiszen a bizonytalanságban az ember kérdéseket fogalmaz meg és sokszor épp ilyenkor tud eljutni addig, hogy észrevegye, hogy mi is a valóban fontos kérdés és a valóban értékes válasz, amikért megéri gyötrődni, amiken úgy mond megéri izzadni.
Böjt ötödik vasárnapján, Judica vasárnapján, a Zsidókhoz írott levél által épp ilyen fontos kérdés és értékes, igaz válasz kerül elénk, bár elismerem első hallásra nem könnyű az értelmezés.

Judica vasárnapjának neve és cím adó zsoltárigéje a 43. zsoltárból származik, a klasszikus fordítás szerint: *Ítélj meg Istenem*. Fekete vasárnapnak is nevezik ezt a böjti vasárnapot és sok helyen ettől a naptól kezdve Húsvét ünnepéig az oltárképek és a keresztek is fekete lepellel vannak letakarva. Bár mind a teológiai tartalom, mind a hangvétel meglehetősen komoly mégsem lenne helyes, ha egy dörgedelmes prédikációval „ünnepelnénk”.
Nem akarom bagatelizálni a bűnbánatra hívás és a bűn súlya alatti tényleges összetörés valóságát, de szinte már-már groteszk, ahogy valóban megragadt a keresztény hívek körében, hogy alapos fejmosás nélkül nem is lehet kilépni a templomból. Pedig nem véletlen az, hogy még a böjti időszakok sem tartalmazzák a vasárnapokat, mivel azoknak még ezekben a bűnbánati időkben is Krisztus feltámadásának - és így a mi szabadításunknak - örömünnepének kellene maradniuk.

Azt gondolom, hogy az egyik oka annak, hogy az európai kereszténység sokszor ma valóban egyre kevesebb megszólító erővel és tiszta tartalommal van jelen a világban, az éppen az, hogy bár volt egy reformáció röpke 500 éve, mi mégis, még mindig bele vagyunk ragadva a középkori komor bűnbánatba és bár búcsúcédulát már nem árusítanak, mi mégis szertartásosan várjuk, hogy az egyház, a lelkész jól vesén bökdössön a bűneink kapcsán és ezen keresztül hívjon megújulásra – persze a másik szélsőség is hamis, amikor Krisztust törölve a szótárból, csak valami szociális szeretettel házaló klubbá farigcsálnánk a kereszténységet. De a mai vasárnap maradjunk annál a bűnünknél, hogy milyen gyakran formálunk jogot arra, hogy a másik ember bűneit méricskéljük és így nem megítéljük bűnt, hanem őt ítéljük el hangosan. A szertartásos ítélkezés pedig nem csoda, hogy ma sem vonzó. Ahogy nem volt az a farizeusokban, vagy épp a középkori egyházban sem. Hiszen nem is erre van elhívásunk! Biztos vagyok benne, hogy ha csak egy kicsit őszintébben tudnánk megélni a hétköznapjainkban, az emberi kapcsolatainkban a megszabadítottság, a Krisztus kegyelmének örömét, akkor nem fogyatkozásról és hanyatlásról beszélnénk, ha az európai kereszténységre tekintenénk.
Lehet sok negatívumról beszélni, hogy mit szabad és mit nem ma már kimondani, vagy tenni a tolerancia hamiskás jeligéje mellett, de az is biztos, hogy ha mi nem akarnánk ennyire görcsösen a fogságunkban tartani az Isten igéjét és az istentiszteletet, akkor ma sem nézne vissza az igére, az igehirdetőkre ennyi szótlan, komor, komoly tekintet, hanem sokkal több mosolyt látnék én is és Isten dicsőítést hallanék ma és a hétköznapokban is.
De mi, így szeretjük ugye, mert így szoktuk meg. Pedig már Luther Márton elindította az istentisztelet felszabadítását, amikor a misét, mint idegen nyelvű emberi tevékenységet elkezdte helyre tenni, azaz vissza formálni az Isten ünnepévé. 500 évvel később látunk sok előrelépést, de még mindig érezzük, hogy valamelyest bizony az emberi kéz fogságában maradt a Feltámadás ünnepe is. Már a megnevezés is árulkodó: istentisztelet. Mi csinálunk valamit: mi gyűlünk össze – vagy épp maradunk otthon, mi tiszteljük Istent, mi megbánjuk a bűneinket, a mi hálaadásunkról beszélünk - és még sorolhatnám -, no, de hol van ebből Isten?
Valahogy azt kellene elmélyítenünk, hogy az istentiszteleten Isten az, aki megtisztel minket a jelenlétével. Azt kellene valahogy megértsük, hogy nem eljöttem és ünnepeltem, hanem az Úr meghívott, elindított, hogy részem lehessen ebben a kegyelemben, hogy ma, Vele itt közösségben lehetek és Ő ünnepet adott nekem, méghozzá Krisztus örömét, a Szabadítás örömét ajándékozza nekem. Én itt vendég vagyok, aki nem magával hozta a dicsőítést és a hálát a templomba, a gyülekezeti terembe, hanem a megélt ünnepen kapja a Mindenható Úrtól. Mert Ő ezt szánja neked!
Nem fagyoskodást, nem aggodalmat, nem megvető pillantást, nem a teljesítmény kényszerét, hanem igazi már bő 2000 éve teljessé lett ünnepet.

És, hogy miért is mentem bele most ebbe ennyire mélyen miután a halál és az ítélet kérdéséről kezdtem beszélni? Mert ez nem csak a vasárnapunkról, hanem az egész életünkről szól. Nem csak vasárnap kellene észrevennünk, hogy Isten megtisztel minket az Ő jelenlétével! Ő ott van, vagy legalábbis ott akarna lenni veled minden napodon. Ő nem arra hívott el, hogy őrlődj fel a munkában, a családi szerepkörödben, a jövőd tervezgetésében és a kifogások keresésében. Annyiszor tett felkiáltójelet Jézus is, hogy Ő nem erre hívja el az embert, hogy ennél sokkalta nagyobb a mennyei Atya kegyelme és láthatóan nem véletlenül, mert mi így se halljuk meg. Krisztus sem egy idegen, pátoszosan magázott uraság akar lenni az életedben, hanem testvéredként akar megváltó Úr lenni. Hiszen a Fiú által lehetünk mi is gyermekekké. Isten gyermeke vagyok, ez azt jelenti, hogy Krisztusért a feltámadásban örököstárs vagyok, tehát a Fiú testvére. Ahogy alapigénkben is elhangzik: „*11Mert a megszentelő és a megszenteltek mind ugyanattól származnak, ezért nem szégyelli őket testvéreinek nevezni”*

Olyan mérhetetlen az Isten kegyelme, hogy a hit által Krisztus testvéreivé tesz minket. Mert az Úr, akihez utat nyitott, utat készített nekünk, az a mi Atyánk. Krisztus egy olyan közösségbe kapcsol be minket, ami akár tetszik nekünk, akár nem, akár egyezik a mi szokásainkkal, akár nem, bizony egy szüntelenül ünneplő közösség. Nem csak tapsikolnak össze-vissza, nem tartalom nélkül buliznak, a kettő nem ugyanaz! Bizony nagyon is van mit ünnepelnünk, hiszen te is és én is megszabadított vagyok a fogságból , a rabságból Krisztus megváltó munkája árán, ahogy az igénk írja: „*14Mivel pedig a gyermekek test és vér részesei, ő is hozzájuk hasonlóan részese lett ezeknek, hogy halála által megsemmisítse azt, akinek hatalma van a halálon, vagyis az ördögöt, 15és megszabadítsa azokat, akik a haláltól való félelem miatt egész életükben rabok voltak.”*
Nem kell tehát már félelemben, reménytelen rabságban, vagy komor vezeklésben élnetek. Szabadok vagytok már ma az ünnepre Krisztusért, mert Ő már győzött értetek. Igen, ahhoz, hogy ezt megértsd, hogy igaz legyen a megtérésed, az újjászületésed, hogy utána valóban ünneped lehessen, ahhoz bűnbánat kell, ahhoz először meg kell élned, hogy a Megváltó nélkül teljesen és menthetetlenül elveszett lennél. De minket nem a halott Jézus, hanem a feltámadott Fiú Isten kell, hogy meghatározzon. Értünk Krisztus elszenvedte a kísértést, elszenvedte a halált, mégpedig a kereszthalált, de ne maradjunk Nagypéntek mélységében egész életünkben, vegyük észre és vegyük végre komolyan, hogy Krisztus feltámadt a mi megigazulásunkra, azaz, hogy nekünk igazságunk lehessen.

*17Ezért mindenben hasonlóvá kellett lennie a testvéreihez, hogy irgalmas és hű főpap legyen az Isten előtti szolgálatban, hogy engesztelést szerezzen a nép bűneiért. 18Mivel maga is kísértést szenvedett, segíteni tud azokon, akik kísértésbe esnek.*

Ez pedig nem feltételes mód, ez tény. Érted megtörtént igazság, teljessé lett szabadítás.
Mai vasárnapunk címadó zsoltárának idézésekor azt mondtam, hogy a “klasszikus fordítás szerint” hangzik így: „*Ítélj meg Istenem”*. Talán többeknek gyanús volt, hogy folytatom, most ezt meg is teszem. Ugyanis mai fordításunk már így adja vissza: *„Szolgáltass nekem igazságot, Istenem”*. Tehát, ami még félreérthető a hagyományos fordításban, az itt már egészen világosan szólal meg. Nem azt kérjük, hogy Isten ítéljen el, jól büntessen meg, hanem azt kérjük, hogy Ő legyen az, aki igazságot szolgáltat nekünk. A hűséges Úr, pedig ki is szolgáltatta az igazságot értünk. Kiszolgáltatta az igazságot, azaz Krisztust az emberért és így nekem és neked is igazságot ajándékozott, szabadítást szerzett!
Éppen ezért mi se az ítélő, a gyűlölködő, a hibákat kereső kegyetlen hanggal legyünk jelen a világban! Vegyük észre Juhász Gyula: *Imádság a gyülölködőkért* című versének az igazságát:
*Ma is elégszer hallod a magasban
A gyűlölet hangját, mely égbe harsan.
A gyilkos ember hangját, aki részeg
S a szeretet szavát feszítené meg.
Én Jézusom, most is csak szánd meg őket,
A gyűlölőket, és a köpködőket.
Most is bocsáss meg nékik, mert lehet,
Hogy nem tudják tán, mit cselekszenek.*
A gyűlölködés, a kirekesztés, bűn, a világ hangja csábít, a kísértő vádol, de a Mindenható egy Isten közösséget vállal az emberrel, befogadja az Ő ünneplő gyülekezetébe, megtisztel, és Krisztus által, a kegyelem által, testvérekké tesz minket az igazság örök örömében. Legyen ez a te igazi, elfogyhatatlan, megtörhetetlen örömötökké! Ámen